Diari Oficial de la Generalitat Valenciana


Sumari del DOGV 9940, del 19-09-2024 (2024/9450)

DECRET 113/2024, de 17 de setembre, del Consell, pel qual s'aproven les bases reguladores i la concessió d'una subvenció directa a Stadler Rail Valencia, SAU, per a la realització d'un pla d'inversions associades a la fabricació dels nous vehicles Citylink en les plantes de Stadler a la Comunitat Valenciana, durant el període 2024 a 2033.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9940

Data del DOGV
:   19-09-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/9450

CVE
:   HWUH-B-4084-1318

Data del document
:   17-09-2024

Organisme emissor
:   Presidència de la Generalitat

Tipus de document
:   Decret

Descriptors 

:   * ajuda pública
    * ajuda a la producció
    * indústria ferroviària
    * ajuda a la indústria

ÍNDEX

Preàmbul

Primer. Objecte

Segon. Import màxim de la subvenció concedida

Tercer. Raons d'interés públic que concorren en la seua concessió i impossibilitat de la seua convocatòria pública

Disposició addicional única. Aplicació de la jurisprudència Deggendorf

Disposicions finals

Primera. Naturalesa jurídica del decret

Segona. Efectes

Annex I. Bases reguladores

Primera. Objecte de la subvenció

Segona. Marc jurídic  i compatibilitat amb la política de la competència de la UE

Tercera. Finançament

Quarta. Regles d'acumulació

Quinta. Actuacions subvencionables

Sexta. Costos subvencionables i intensitats d'ajudes

Sèptima. Documentació prèvia

Octava. Facultats per a l'execució del decret

Novena. Procediment

Dècima. Obligacions de l'entitat  beneficiària

Onzena Justificació de l'ajuda

Dotzena. Pagament de la subvenció

Tretzena. Resolució d'incidències i supòsits de modificació de la subvenció

Catorzena. Subcontractació

Quinzena. Minoració, anul·lació i reintegrament de la subvenció

Setzena. Documents i comunicació electrònica

Dessetena. Compromisos de responsabilitat social

Dihuitena. Protecció de dades

Denovena. Pla de control

Vintena. Conflicte d'interessos

Annex II. Activitat subvencionada

Annex III. Disposicions específiques d'aplicació a les activitats i projectes subvencionables

PREÀMBUL

La crisi originada per la pandèmia de la Covid-19 va posar de manifest la resiliència del teixit  industrial enfront d'altres   sectors econòmics. Conscient d'això, al maig de 2021, la Comissió Europea va promoure una revisió de l'estratègia industrial de la UE aprovada un any abans, centrada en els següents àmbits clau: reforçar la resiliència del mercat únic, millorar l'autonomia  estratègica -reduint la dependència exterior i reforçant les aliances industrials- i impulsar la doble transició ecològica i digital del sector. Estos objectius adquirixen major complexitat en un teixit industrial com el valencià i l’espanyol conformat majoritàriament per pimes i micropimes.

En este orde de coses, la indústria ferroviària s'erigix en un sector clau i de futur pel seu important paper en la transició ecològica. A més, el Pacte Verd Europeu inclou entre les seues mesures fomentar l'ús del transport públic i col·lectiu, transferint passatgers i mercaderies d'altres mitjans de transport més contaminants al ferrocarril. En concret, la UE s'ha marcat com a objectiu que en 2050 el 50% del transport de mercaderies es realitze a través de ferrocarril.

El 16 de juliol de 2024, Stadler Rail Valencia, SAU (CIF H80743295), domiciliada a Albuixech, València, presenta una sol·licitud d'una  ajuda de 85.633.154 euros per a la realització d'un pla d'inversions associades a la fabricació dels nous vehicles Citylink en les plantes de Stadler en la Comunitat Valenciana, durant el període 2024 a 2033. En este sentit, indica que l'empresa  està immersa en un procés de decisió relatiu a l'adjudicació de la fabricació de fins a 504 nous vehicles Citylink, corresponents a la comanda realitzada pel consorci  empresarial VDV, per valor de fins a 4.000 milions d'euros, així com a les inversions associades a este. Entén que l'ajuda sol·licitada seria fonamental per a consolidar la possible adjudicació de la fabricació, i suposaria un augment substancial de les inversions, gastos addicionals i contractacions ordinàries que realitza l'empresa, permetent també ampliar l'abast i l'import total a invertir.

Actualment, l'adjudicació a Stadler Rail Valencia, SAU, ja s'ha anunciat i l'empresa es planteja el desenrotllament d'un ambiciós Pla d'inversions plurianuals (2024-2033) associat a esta, que evidencia la seua voluntat de creixement en nombre de comandes i clients i, en conseqüència, d'unitats de producte fabricat, augmentant la seua capacitat de fabricació. Eixe pla, a més de garantir l'activitat i l'ocupació a la regió durant els pròxims anys, podria comportar inversions estimades en aproximadament 141,795 milions d'euros en el període 2024-2033, així com altres gastos addicionals per a l'execució d'este pla.

Estes inversions associades permetran promoure la implantació i el desenrotllament de diferents línies orientades a la fabricació de trens i material rodant més sostenible, l'impuls a l'R+D+I, o la introducció de millores en el disseny i enginyeria associada tant al producte com al procés de fabricació. Per tant, una part rellevant del projecte suposarà una millora mediambiental i d'eficiència energètica dels processos i inversions, línies futures d'R+D+I relacionades amb el transport sostenible i digital. Així mateix, podrà comportar la contractació de personal de caràcter indefinit de manera immediata i sostinguda durant tot el període, inversió en formació, així com la creació d'altres nous llocs de treball indirecte en les instal·lacions ubicades a la Comunitat Valenciana. Igualment, l'impacte directe en l'increment de la qualificació i especialització dels treballadors seria notable, tant en els actuals com en les noves incorporacions, que requeriran l'entrenament necessari per a poder desenrotllar adequadament les funcions adaptades a la fabricació dels nous vehicles, l'ús dels nous equipaments, de les noves tecnologies emprades i l'augment del volum i la complexitat.

Tenint en compte l'elevada  xifra que representen estes inversions i la seua rellevància, l'empresa considera de vital importància l'obtenció de les màximes ajudes públiques, pel seu indubtable efecte incentivador per a aconseguir que el pla d'inversions es pose en marxa. Per això, han sol·licitat una ajuda a fons  perdut de 20.902.388 euros, a distribuir en el període 2024-2033. En concret, sol·licita que, amb càrrec a les línies de subvenció que pogueren habilitar-se expressament, se subvencionen els següents costos elegibles: del 15%-60% en la part que corresponga a la investigació, desenrotllament i innovació de processos i/o nous productes, fins a un màxim de 25 milions d'euros; del 30%-45% del cost que poguera considerar-se elegible en la part mediambiental i/o d'eficiència energètica tant en els processos com en l'entorn de fabricació, fins a un màxim de 30 milions d'euros; del 50%-60% en la part de formació de treballadors, fins a un màxim de 3 milions d'euros per projecte formatiu; del 50%-100% del cost salarial en les ajudes a la contractació de nous treballadors, que pogueren cobrir els costos de selecció i formació del personal de manera prèvia a la seua incorporació a l'empresa, fins a un màxim de 5,5 milions d'euros, i el 100% dels costos d'inversió en actius materials i immaterials en la part d'infraestructures locals de rellevància econòmica.

Este pla d'inversions, unit a la fabricació dels nous vehicles a la Comunitat Valenciana, permetrà garantir el manteniment a llarg termini dels llocs de treball de la companyia, un dels grans reptes de la indústria ferroviària a causa de la ciclicitat de la producció pròpia d'este sector. A més, generarà nous llocs de treball directe de caràcter indefinit de manera immediata i sostinguda durant tot el període d'execució, inversió en formació específica, així com altres llocs de treball indirecte. Així mateix, implica la inversió en infraestructures de connexió ferroviària amb el corredor mediterrani per al transport de peces.

La importància del pla d'inversió justifica, també, que este instrument jurídic permeta a l'empresa subcontractar, si és el cas, la totalitat de les actuacions objecte del present decret, com a manera de facilitar la seua correcta implementació dins del termini i en la forma corresponent, i sempre subjecta a les condicions legals.

L'Estatut d'Autonomia de la Comunitat Valenciana, en l’article 49.1.1a i 3a, atribuïx a la Generalitat competència exclusiva en la regulació dels aspectes organitzatius i procedimentals propis de l'Administració autonòmica.

En execució d'esta competència, el Consell ha atribuït les funcions de coordinació i seguiment dels projectes estratègics per a la Comunitat Valenciana a la Direcció General de Projectes Estratègics, dependent de la Secretaria Autonòmica del Gabinet del President i Comunicació, segons es disposa en l'article 14 del Decret 81/2024, de 12 de juliol, pel qual s’establix l'estructura orgànica bàsica de la Presidència i de les conselleries de la Generalitat.

La Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, preveu en l’article 168.1.C) la concessió directa d'«Amb caràcter excepcional, aquelles altres subvencions en què s'acrediten raons d'interés públic, social o econòmic o humanitari, o altres degudament justificades que dificulten la seua convocatòria pública», i disposa expressament que «El Consell aprovarà, mitjançant el decret, a proposta de la conselleria competent per raó de la matèria, i després de l’informe previ de la conselleria que tinga assignades les competències en matèria d'hisenda, les bases reguladores a aplicar en cada cas, que no tindran la consideració de disposicions de caràcter general, es publicaran en el *Diari Oficial de la Generalitat Valenciana*…», establint el contingut mínim d'estes. Així mateix, l'article 40 de l’esmentada llei permet l'assumpció de compromisos de gastos de caràcter plurianual amb les condicions i els requisits previstos en els seus diferents apartats.

La disposició addicional quinta de la Llei 8/2023, de 27 de desembre, de pressupostos de la Generalitat per a l'exercici 2024, determina l'òrgan competent, durant l'exercici esmentat, per a aprovar les bases reguladores i atorgar este tipus de subvencions, i establix que «si la quantia d'estes subvencions per beneficiari superara els 100.000 euros, caldrà ajustar-se al que es disposa en els articles 160.1.A i 168.1.C de la Llei 1/2015, de 6 de febrer, de la Generalitat».

Amb càrrec al programa pressupostari de la Direcció General de Projectes Estratègics està prevista en el pressupost de la Generalitat per a l'any 2024 la línia de subvenció S1568, «Promoció, foment i realització d'activitats i esdeveniments d'interés públic, sociocultural o econòmic per a la Comunitat Valenciana», inclosa en el Pla estratègic de subvencions de la Presidència de la Generalitat i els seus organismes públics, per al període 2024-2026, aprovat per la Resolució de 15 de març de 2024, de la Presidència de la Generalitat.

D'acord amb l'article 168.1.C. lletra e) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i amb l'article 10.1.d) del Decret 77/2019, de 7 de juny, del Consell, de regulació del procediment de gestió del pressupost de la Generalitat, amb caràcter previ, s'ha procedit a la tramitació del corresponent expedient de modificació de crèdits per a atendre les obligacions de contingut econòmic que es deriven de la concessió d'esta subvenció.

Per a l'atorgament d'este tipus de subvencions, es fa necessari concretar els requisits que fan excepcionals uns determinats esdeveniments o activitats, d’acord amb la seua aportació a la realització d'accions d'interés públic, ateses les seues característiques especials i diferenciadores respecte a la resta dels que s’esdevenen, ja siga per la seua elevada notorietat i repercussió mediàtica generada per la seua celebració, ja siga per la seua contribució a la dinamització de l'economia valenciana o per la seua aportació a la generació i assentament de valors socioculturals que esta administració representa, fomenta i impulsa, que implica que puguen ser susceptibles de rebre les ajudes excepcionals previstes pressupostàriament.

D'altra banda, les ajudes sol·licitades s'acullen al que es disposa en els articles 25, 26, 29, 31, 32, 33, 34, 35, 36, 38 i 56 del Reglament núm. 651/2014, de la Comissió, de 17 de juny de 2014, pel qual es declaren determinades ajudes compatibles amb el mercat interior, en aplicació dels articles 107 i 108 del Tractat (DO L 187 DE 26.06.2014), així com al que es disposa en Reglament (UE) 2023/2831, de la Comissió, de 13 de desembre de 2023, relatiu a l'aplicació dels articles 107 i 108 del Tractat de Funcionament de la Unió Europea a les ajudes *de minimis*  (DO L de 15.12.2023), complint amb els requisits exposats allí.

En este context, cal assenyalar que el Consell de la Generalitat  té establida com una de les seues prioritats el suport al desenrotllament de la indústria a la Comunitat Valenciana i establix entre els seus objectius l'augment de la productivitat del sector, donant suport a la digitalització i l'aplicació de la intel·ligència artificial en la seua cadena de valor, i l'impuls de la competitivitat i l'eficiència energètica dels sectors considerats estratègics en eixa doble transició.

Vista la sol·licitud de l'empresa i les característiques de la memòria presentada, el Consell considera que les inversions que poden arribar a desplegar-se a la Comunitat Valenciana fan d'este projecte un projecte únic i diferencial, un supòsit de fet subsumible en la línia S1568 destinada a la concessió d'ajudes a entitats, institucions i persones jurídiques per a la promoció, el foment o la realització d'activitats i esdeveniments d'interés públic, sociocultural o econòmic de la Comunitat Valenciana, degudament justificades, i que d'acord amb l'article 40 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, és admissible adquirir compromisos plurianuals de gasto.

El Consell entén que ha de donar suport a este tipus d'iniciatives dirigides a implementar les polítiques europees en matèria d'innovació tecnològica i digital, perquè la importància de la Comunitat Valenciana continue creixent, en benefici de la nostra economia i, per tant, del benestar de tota la seua ciutadania, incrementant així les seues possibilitats d'ocupació i de millora social.

Per això, considera que la inversió prevista per l'empresa és d'extraordinari interés per al desenrotllament socioeconòmic regional, atés que contribuirà significativament a la millora de l'eficiència industrial, el desenrotllament econòmic i la cohesió social a la Comunitat Valenciana. L'interés públic inherent al projecte també radica en l'enfortiment i en la millora de la capacitació i l'ocupació, ja que es tracta d'activitats d'alt valor agregat que contribuiran que el personal ocupat per Stadler adquirisca importants habilitats i coneixements, a causa de les noves tecnologies que es desenrotllaran i utilitzaran. Amb això, es reforçarà la competitivitat de l'activitat  industrial, la qual cosa redundarà en la intenció de mantindre i donar estabilitat a la fàbrica i, en conseqüència, als proveïdors pròxims.

En conclusió, el projecte té un interés estratègic evident i extraordinari per al desenrotllament social i econòmic de la Comunitat Valenciana i que, per tant, en la mesura que representa un interés públic excepcional i una oportunitat única per a incrementar el desenrotllament econòmic, social, industrial i comercial de la Comunitat, la seua implantació i funcionament a llarg termini hauria d'anar acompanyada d'un conjunt de mesures i incentius econòmics.

D'altra banda, s'ha complit el que es disposa en el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat, dirigits a establir, concedir o modificar ajudes públiques.

Per tot el que s'ha exposat, i en virtut de les facultats que em conferix l'article 28 c) de la Llei 5/1983, de 30 de desembre, del Consell de la Generalitat, de conformitat amb l'article 168.1.C) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, després de l’informe previ de la Conselleria d'Hisenda, Economia i Administració Pública i l’informe de l'Advocacia General de la Generalitat, i després de la deliberació prèvia del Consell, en la seua reunió del dia 17 de setembre de 2024,

DECRETE

*Primer. Objecte*

L’objecte d’este decret és establir les bases reguladores i la concessió d'una subvenció directa a Stadler Rail Valencia, SAU, per a la realització d'un pla d'inversions associades a la fabricació dels nous vehicles Citylink en les plantes de Stadler de la Comunitat Valenciana. Les esmentades bases reguladores es detallen en l'annex I.

*Segon. Import màxim de la subvenció concedida*

Es concedix a Stadler Rail Valencia, SAU, amb CIF V16773172, una subvenció per un import màxim de 70.077.431,00 € (quaranta-cinc milions cent mil euros) per a la realització d'inversions associades a la fabricació dels nous vehicles Citylink en les plantes de Stadler de la Comunitat Valenciana, d'acord  amb la distribució estimativa que consta en la base tercera de l'annex I.

*Tercer. Raons d'interés públic que concorren en la seua concessió i impossibilitat de la seua convocatòria pública*

Esta subvenció es concedix de manera directa en aplicació del que es preveu en l'article 168.1.C) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i amb caràcter plurianual d'acord amb els termes previstos en l'article 40 de l’esmentada Llei 1/2015.

La subvenció regulada en este decret té caràcter singular, derivat del caràcter excepcional i únic de les inversions previstes que motiven este procediment. Les raons d'interés públic que justifiquen l'atorgament directe de la subvenció regulada en este decret es basen en la importància clau i la urgència del desenrotllament dels projectes d'inversió associats a la producció dels nous vehicles, amb el consegüent efecte econòmic i social positiu que la concessió d'estes ajudes suposarà, com a efecte incentivador per a un increment de la capacitat de producció de l'empresa, el desenrotllament de nous productes, la millora dels processos i de la qualificació professional dels treballadors.

DISPOSICIÓ ADDICIONAL

*Única. Aplicació de la jurisprudència Deggendorf*

En el cas que l'entitat beneficiària, o alguna de les empreses amb les quals constituïsca una unitat econòmica, tinguera en contra seu una orde de recuperació d'ajudes estatals considerades il·legals i incompatibles amb el mercat comú pendent d'executar, la Generalitat congelarà el pagament de les ajudes establides en este decret fins que no es produïsca el reembossament corresponent a estes ajudes.

DISPOSICIONS FINALS

*Primera. Naturalesa jurídica del decret*

D'acord amb el que es disposa en l'article 168.1.C) de la Llei 1/2015, de 6 de febrer, estes bases reguladores no tenen la consideració de disposicions de caràcter general.

*Segona. Efectes*

Este decret tindrà efecte des de l'endemà de la publicació en el *Diari Oficial de la Generalitat Valenciana*.

Contra este decret, que posa fi a la via administrativa, podrà interposar-se, potestativament, un recurs de reposició davant el mateix òrgan que l'ha dictat, en el termini d'un mes, comptat des de l'endemà de la publicació en el *Diari Oficial de la Generalitat Valenciana*, de conformitat amb el que es preveu en els articles 123 i 124 de la Llei del procediment administratiu comú de les administracions públiques, o bé, directament, un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació d'este decret en el *Diari Oficial de la Generalitat Valenciana*, de conformitat amb el que es preveu en els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que s'utilitze qualsevol altra via que es considere oportuna.

  

València, 17 de setembre de 2024

Carlos Mazón Guixot

President de la Generalitat

Esta disposició conté annexos. Consulteu-ne la versió en PDF.